google/wiki40b huggingface dataset:
Innar Mäesalu

Innar Mäesalu (sündinud 2. augustil 1970 Võrus) on Eesti poliitik. Ta kuulub 2001. aastast Eesti Reformierakonda. Ta oli XII Riigikogu liige 2014–2015.
Ta lõpetas aastal 1988 Võru 1. Keskkooli ja 1990 Tallinna Miilitsakooli. 2001. aastal lõpetas Concordia rahvusvahelise ülikooli Eestis ärijuhtimise eriala.
1990–1991 oli ta Võru politsei kriminaaljälituse inspektor, 1996–2002 turismiettevõtte Side Suvila omanik ja juht, 2002–2004 ajalehe LõunaLeht omanik ja peatoimetaja, 2004–2011 Võru abilinnapea ja 2011–2014 Lääne maavanem.
Mäesalu kandideeris 2002. aasta kohaliku omavalitsuse valimistel Võru linnas, kuid valituks ei osutunud. 2005. ja 2009. aasta kohaliku omavalitsuse volikogu valimistel Võru linnas sai ta vastavalt 86 ja 106 häält ning osutus valituks. 2013. aasta kohaliku omavalitsuse volikogu valimustel kandideeris ta Lääne-Nigula vallas, sai 18 häält ning valituks ei osutunud.
Ta kandideeris 2011. aasta Riigikogu valimistel ja sai 380 häält; ta ei osutunud valituks, kuid sai 15. oktoobril 2014 seoses Tarmo Leinatamme surmaga 13. oktoobril tema asendusliikmeks. Ta oli Riigikaitsekomisjoni liige. Ta kandideeris ka 2015. aasta Riigikogu valimistel, sai 209 häält ja valituks ei osutunud.
Innar Mäesalu on abielus, tal on kaks poega ja tütar.
Tõnis Vares

Tõnis Vares (23. juuli 1859 Viljandimaa Võisiku mõisavald Lätkalu küla – 26. juuni 1925 Tallinn) oli Eesti riigiametnik ja poliitik.
Tõnis Vares õppis aastatel 1872–1882 Riias vaimulikus koolis ja seminaris ning sooritas 1882. aastal eksternina küpsuseksami Tallinna Aleksandri Gümnaasiumi juures.
1887. aastal lõpetas Tõnis Vares Peterburi Ülikooli õigusteaduskonna.
Aastatel 1882–1884 töötas Tõnis Vares senaator Manasseini revisjoni tõlgi ja nõunikuna Eesti küsimustes. 1888. aastast oli T. Vares kohtuameti kandidaat Tallinnas, 1899. aastast Haapsalu talurahvaasjade komissar ja 1903. aastast ametnik kindralkuberneri juures Vilnos.
1906. aastast töötas T. Vares Peterburis, Venemaa keisririigi Rahaministeeriumis, ning oli ka Talurahva Panga nõukogu liige Riias ja Peterburis ning aastatel 1914–1917 Venemaa keisririigi rahaministri nõukogu liige ja kaudsete maksude peavalitsuse ülema abi. Hea teenistuse eest anti talle Venemaa keisririigi salanõuniku tiitel.
Märtsis 1917 naasis Tõnis Vares Venemaalt Eestisse. Ta määrati 1919. aastast rahaministri abiks ja oli 28. juuli – 26. oktoobril 1920 Eesti Vabariigi rahaminister, Jaan Tõnissoni teises valitsuses. Rahaministrina oli T. Vares ka Venemaale evakueeritud Eesti varade tagasitoomiseks loodud erikomisjoni esimees kuni 1920. aasta augustini.
14. veebruarist 1921 (nimetatud 21. jaanuaril 1921) kuni 21. juunini 1922 oli Tõnis Vares Moskvas esimene Eesti saadik Nõukogude Venemaal.
Peale lahkumist Eesti Välisministeeriumi teenistusest oli Tõnis Vares kuni 26. juulini 1924 Eesti Riigikohtu liige ja seejärel kuni 1925. aastani Eesti Panga direktor.
Tõnis Vares suri 26. juunil 1925 ja maeti Tallinna Aleksander Nevski kalmistule.
Ustav-Esko Mikelsaar

Isiklikku

Mikelsaarel on kolm venda: arstiteadlane ja molekulaarbioloog Raik-Hiio Mikelsaar, arst ja geneetik Aavo-Valdur Mikelsaar ja kaksikvennast biokeemikuharidusega kirjanik Henn-Risto Mikelsaar. Nende isa oli zooloog ja hüdrobioloog Neeme-Õnneleid Mikelsaar. Ustav-Esko Mikelsaarel on kaks last.
Mursi keel

Fonoloogia

Mursi keeles on 7 vokaalfoneemi ja 22 konsonantfoneemi.

Süntaks

Mursi keel on SVO-keel. Genitiivatribuut, omadussõna ja arvsõna järgnevad põhisõnale.
Lincolni maakond (Tennessee)

Lincolni maakond (Lincoln County) on maakond USA-s Tennessee osariigis. Geograafilised koordinaadid on 35° 09′ N, 86° 36′ W
Maakonna halduskeskus ja suurim linn on Fayetteville.
Maakonna pindala on 1479 km². Veekogusid ei ole.
Elanike arv oli 2010. aasta rahvaloenduse järgi 33 361. Aastal 2000 oli elanike arv 31 340.

Ajalugu

Lincolni maakond moodustati 14. novembril 1809. aastal Bedfordi maakonna osast. Maakond sai nime kindral Benjamin Lincolni järgi.
Friedrich August Samuel Metzler

Friedrich August Samuel Metzler (3. veebruar 1783 Urbach – 6. juuni 1857 Puiatu) oli Eesti vaimulik.
Metzler sündis Urbachis (praeguse haldusjaotuse järgi Nordhauseni kreisis Tüüringi liidumaal Saksamaal). Kasvas üles Halle lastekodus. Usuteadust õppis ta Wittenbergi ülikoolis (immatrikuleeriti 20. mail 1801). Oli aastatel 1804–1806 õpetaja Võrus, aastatel 1806–1811 Pärnus. Ordineeriti 2. juulil 1811 õpetajaks.
Oli aastatel 1811–1823 Saarde Katariina koguduse õpetaja. 2. aprillil 1823 pani omal soovil pastori ameti maha. Seejärel töötas koduõpetajana mitmes pastoraadis (Paistus, Tarvastus ja Audrus), hiljem Puiatus ja Gulbene lähedal, olles ka erakooli juht.

Isiklikku

Tema poeg Emil Moritz Metzler oli Pärnu-Jakobi koguduse õpetaja.
Edward VII

Edward VII (sünninimega Albert Edward; 9. november 1841 London – 6. mai 1910 London) oli Suurbritannia ja Iirimaa Ühendkuningriigi kuningas ja India keiser alates 22. jaanuarist 1901 kuni surmani aastal 1910. Edward oli esimene Saksi-Coburgi ja Gotha soost Briti monarh. Tema ema oli kuninganna Victoria ja isa prints Albert. Ema kutsus teda hüüdnimega “Bertie”.

Valitsemine

Et tema ema elas kaua, sai Edward kuningaks alles 59-aastaselt.
Kui ta oli Walesi prints, siis tunti teda rohkem esimese eesnime järgi Albertina. Et aga seda nime peeti saksapäraseks ja sellenimelisi valitsejaid polnud Inglismaal enne olnud, kasutas ta valitsejana oma teist eesnime.

Vabamüürlus

Albert Edward oli Walesi printsina juhatav Inglismaa Ühendatud Suurlooži suurmeister ehk Grand Master aastatel 1874–1901.

Seosed Eestiga

1908. aasta maikuus, 27.–29. mail (ukj 9.–11. juunil) toimus Tallinnas kuningas Edward VII ja Nikolai II 3-päevane kohtumine. Selle eesmärk oli sõlmida kahe riigi vahelised poliitilised ning sõjalised koostöökokkulepped. Riikide välisministrite juuresolekul sõlmiti leping Makedoonias muudatuste läbiviimiseks ja Osmanite riigi
nõrgestamiseks. Kohtumise järel annetas kuningas 10. juunil 1908 Suurbritannia Kuningliku Victoria Ordu auliikme staatuse mitmetele Venemaa riigi- ja mereväetegelastele: nende hulgas olid ka Balti kindralkuberner parun Aleksandr Möller-Zakomelski, kes sai ordu suurristi auliikmeks,  Tallinnas asunud laevastiku ülem Nikolai von Essen (rüütel-komandör), Eestimaa tsiviilkuberner Izmail Korostovets (rüütel-komandör), Tallinna politseimeister Lev Tšitšerošin (4. järk) ja Tallinna politsei abikomissar Ivan Gensior (5. järk).

Surm

Edward VII matustel sai kokku suur osa Euroopa kroonitud peadest ja neid on tagantjärele nimetatud vana Euroopa matusteks. Varsti puhkenud maailmasõjas sõdisid paljud neist üksteise vastu, paljud kaotasid ka võimu.
Alekhsandri (Imerethi prints)

Prints Alekhsandri (gruusia ალექსანდრე; venepäraselt tsareevitš Aleksandr Artšilovitš Imeretinski (Александр Арчилович Имеретинский); 1674 – 20. veebruar 1711) oli Gruusia Imerethi prints (batonišvili), kes elas Vene tsaaririigis ja oli sõjaväelasena Peeter I teenistuses.
1700. aasta Narva lahingus oli suurtükiväeülemaks ja sattus rootslaste kätte kümneks aastaks vangi.
Suri tagasiteel Venemaale.
Leida Loone

Leida Loone (kuni 1934. aastani Leida Rebane; 9. aprill 1911 Peterburi – 28. september 1969 Pangodi) oli eesti ajaloolane ja tõlkija.

Vanemad

Isa Aleksander Rebane oli rätsep, ema Emilie Rebane – pedagoog. 1920. aastal opteerus perekond Eestisse, täpsemalt Tartusse. 1921.a. suri isa ja ema kolis koos nelja lapsega Riisiperre. 1922.a. siirdus perekond Tallinna.

Töökäik

Pärast Eesti taasokupeerimist Nõukogude Liidu poolt oli ta Ajaloomuuseumi direktor. Ta vangistati Nõukogude võimude poolt süüdistatuna riigikukutamise kavatsuses muuseumi relvakogu kasutades koos teiste muuseumitöötajatega ning sai 25+5 aastat, kuid vabastati peagi. Aastatel 1947–1948 oli ta Eesti NSV TA Ajaloo Instituudi vanem teaduslik töötaja, 1947–1950 Tallinna Õpetajate Instituudi ajalookateedri juhataja, 1947–1955 Tartu Õpetajate Instituudi ajalookateedri juhataja. Vallandati Tallinna Õpetajate Instituudist seni selgitamata motiividel.
Aastatel 1955–1966 oli ta Eesti NSV TA Majanduse Instituudi vanem teaduslik töötaja. Aastal 1965 osales ta Münchenis rahvusvahelisel majandusajaloo konverentsil.
1966. aastal sai ta ka doktorikraadi ajaloo alal. Seejärel naasis ta Tartu Ülikooli ning sai 1966 professoriks (doktoritöö "Agraarküsimus Eestis feodaalse tootmisviisi vastuolude teravnemise ja kriisi perioodil (1760.–1820. aastad)" kaitses ta Moskva Riikliku Ülikooli juures 1965).
Aastal 1969 hukkus ta liiklusõnnetuses.

Isiklikku

Filosoof Eero Loone on Leida Loone ja ajaloolase Nigolas Loone poeg.
Leida Loone vend oli kriminaalõiguse professor Ilmar Rebane.
The Ritz-Carlton Hotel Company

The Ritz-Carlton Hotel Company (tuntud ka kui Ritz-Carlton) on rahvusvaheline luksushotellide ja kuurortide kett, mida omab Marriott International. 
Ritz-Carlton asutati 1983. aastal. Ketil on kokku 91 hotelli ja kuurorti 30 riigis.
Arhailise Meestelaulu Selts

Arhailise Meestelaulu Selts on põhikirja järgi vabatahtlik meeskodanike ühendus, mille liikmete eesmärgiks ja sisemiseks sooviks on vanema laulutraditsiooni säilitamine, uurimine ja praktiseerimine, teistele edasiõpetamine ja õppimine.
Selts asutati 2005. aastal Lauri Õunapuu eestvõttel ning esimene avalik üritus 2006. aasta jaanuaris.
Suur Munamägi

Suure Munamäe kõrgus

Ajaloo jooksul on Suure Munamäe kõrguse mõõtmistel saadud eri tulemusi. 1933.–1934. aasta topokaardil on mäe kõrguseks märgitud 316,8 meetrit. 1947–60 tehtud mõõtmistega saadi mäe kõrguseks 318,1 meetrit.
2013. aastal maa-ameti korraldatud mõõdistamisel selgus, et laseri abil lennukilt maapinna kõrgust mõõtnud LIDAR-seadme kohaselt on mäe kõrgus 317,4 meetrit. Tartu ülikooli geograafia instituudi geoinformaatika ja kartograafia professori Tõnu Oja sõnul tuleks LIDAR-i andmeid kontrollida teistegi meetoditega. Baltikumi kõrgeimaks tipuks jääb Suur Munamägi siiski ka juhul, kui LIDAR-i andmed kinnitatakse.
Prantsusmaa lahtised meistrivõistlused tennises

Ajalugu

Prantsusmaal sai tennis kiiresti populaarseks ja tõrjus 19. sajandi lõpus välja muud sellelaadsed mängud. Peagi said Pariis ja Prantsuse Riviera maailmatasemel tennisekeskuseks. Põhiliseks probleemiks olid seal aga väljakud, sest muru sellises kliimas ja pinnases ei kasvanud. Prantslased lahendasid olukorra sellega, et töötasid välja savist ja liivast väljakukatte, mis on tänapäeval levinud kõikjale.
Esimene turniir toimus 1891. aastal. Kuni 1915. aastani võisid osaleda ainult prantsuse klubide liikmed, kuid siis avati turniir kõigile. Esimesed turniirid olid ette nähtud vaid meestele. Naised lubati väljakutele 1897. aastast.
Tennisekompleks on oma nime saanud Esimeses maailmasõjas hukkunud lenduri Roland Garrosi järgi.

Huvitavaid fakte

Enim võite – 13 – on Margaret Smith Courtil (5 üksikmängus, 4 naispaarismängus ja 4 segapaarismängus) aastatest 1962–1973.
Kõige rohkem tiitleid üksikmängus – 7 – on võitnud Chris Evert aastatel 1974–1986.
Eestlastest jõudis Toomas Leius 1965. aastal veerandfinaali ning Kaia Kanepi 2008. ja 2012. aastal veerandfinaali.
Noorteturniiri on 2001. aastal võitnud Kaia Kanepi.
Anja Andersen

Isiklikku

Ta on 178 cm pikk ja kaalub 69–70 kg. Õppis kehakultuuri Oldenburgi Ülikoolis. Tal on üks õde ja üks vend. Tema mõlemad vanemad, Keld Andersen (1946) ja Vivi Andersen (1939), on olnud Taani koondise mängijad. Ema väravavaht ning isa tagamängija. Andersen hakkas käsipalliga tegelema 5-aastaselt. Tema mängupositsiooniks oli tagamängija. Vasak sisemine koht oli tema lemmik. Ta kandis alati särki numbriga 11. Kogu käsipallikarjääri jooksul oli tal palju vigastusi, aga ükski neist ei hoidnud Anderseni käsipallist eemal. 1999. aastal avastatud südamerikke tõttu pidi aga Andersen tippspordist loobuma. Lisaks käsipallile on tema huvid veel korvpall, muusika, loomad ja Disney. Anja on suur Disney fänn. Tal on kodus palju Disneyga seotud meeneid ning ta on läbi lugenud kõik 149 Jumbo raamatut ning vaadanud läbi enamiku Disney filme. Anderseni suurteks iidoliteks on korvpallurid Michael Jordan ja Dennis Rodman. Tema lemmikfilmideks on "Titanic", "Lõvikuningas" ja "When a man loves a woman" ning lemmikbändid Queen ja Sting ning meeldivad ka U2 ja Kenny G. Tema lemmikuks firmamärgiks on NIKE ning lemmikvärviks sinine. Armastab süüa Itaalia toite, spagette ja pannkooke jäätisega. Kuigi Andersenil on palju väljendeid, mida ta tihti kasutab, ning tema öeldud lauseid kasutatakse tsitaatidena, on tema lemmikväljendiks "I did it!". 
Anja Andersen on jätnud väga tugeva jälje käsipalli ajalukku ning on paljudele noortele eeskujuks. Temast on kirjutatud kaks raamatut: "Anja - legebarn og furie" (1996, Christian Braad Thomsen) ja "Anja" (2004, Henrik Madsen). Anja Andersen on ka ise välja andnud kaks raamatut: "Mit håb om frihed" (1997) ja "Drømmen er mit mål" (1998).
Rorschachi test

Rorschachi test on 1921. aastal Hermann Rorschachi loodud psühholoogiline test, mille eesmärgiks on hinnata inimese psühholoogilist seisundit, isikuomadusi ja emotsionaalset toimimist. Test seisneb patsiendile erinevate kaartide näitamises, millel on erinevate värvide ja kujudega tindiplekid.
Rorschach ise ei kavatsenud kasutada seda meetodit tavalise isiksusetesti tegemisel, vaid üritas sellega diagnoosida skisofreeniat.
Rorschachi hindamissüsteemi edasi arendanud Bruno Klopfer.
Tänapäeval kasutatakse John E. Exneri loodud Exneri hindamissüsteemi (Exner Scoring System)‏.
Shelby maakond (Kentucky)

Ajalugu

Maakond moodustati 1792. aastal.
Julian Draxler

Julian Draxler (sündinud 20. septembril 1993 Gladbeckis) on Saksamaa jalgpallur. 
Ta mängib poolkaitsjana Prantsusmaa kõrgliiga klubis Paris Saint-Germain ja Saksamaa jalgpallikoondises.

Klubikarjäär

Aastate 2011–2015 mängis ta klubi Schalke 04 meeskonnas Bundesligas. 2015. aasta suvel liitus ta teise Bundesliga klubiga VfL Wolfsburg.
2017. aasta jaanuaris suundus Draxler Prantsusmaa kõrgliiga klubisse Paris Saint-Germain.

Koondisekarjäär

Debüüdi Saksamaa rahvuskoondises tegi Draxler 26. mail 2012 sõprusmängus Šveitsi vastu. Esimese värava lõi ta rahvuskoondises 2. juunil 2013 sõprusmängus USA vastu.
Ta kuulus Saksamaa koondisse 2014. aasta maailmameistrivõistlustel. Ta tegi kaasa ühes mängus – 8. juulil poolfinaalis Brasiilia vastu. Saksamaa koondisega tuli ta maailmameistriks.
2016. aasta Euroopa meistrivõistluste kaheksandikfinaalis Slovakkiaga lõi ta värava ja andis Mario Gómezele väravasöödu ning valiti mängu parimaks mängijaks.
2017. aasta FIFA konföderatsioonide karika esimeses alagrupimängus 19. juunil lõi ta penaltist värava Austraaliale. Saksamaa tuli turniiril võitjaks ja Draxler valiti turniiri parimaks mängijaks.
Kaansoo mesimuraka kasvuala

Kaansoo mesimuraka kasvuala (varem ka: Kaansoo liigikaitseala) asub Pärnu maakonnas Põhja-Pärnumaa vallas. Kaitseala moodustati 1991, et kaitsta mesimuraka ehk soomuraka (II kategooria liik) kasvukohti. Kaansoo on Eesti suurim ja vanim mesimuraka kasvuala. Kaitseala pindala on 102 ha, mis on 8 lahustükina.
Lonoke'i maakond

Ajalugu

Maakond moodustati 1873. aastal.
Peeter Luksep

Peeter Luksep (29. jaanuar 1955 Hammarby – 8. september 2015) oli eesti päritolu Rootsi majandustegelane ja poliitik.
Ta lõpetas 1981. aastal Stockholmi kaubanduskõrgkooli.
Peeter Luksep oli moderaatide esindajana aastatel 1991–1994 Riksdagi liige ja 1979–1988 Stockholmi linnavolikogu liige. Aastatel 1979–1992 kuulus ta Eesti Rahvusnõukogu juhatusse ja oli 1990–1992 Eesti eksiilvalitsuses finantsminister. Ta oli Eesti Kongressi liige.
Peeter Luksep oli Rootsi Eestlaste Esinduse (REE) ja Rootsi Eestlaste Liidu (REL) X-XV Esinduskogu saadik aastatel 1990-2014. Alates 1990. aastast REE esimees. 1993.a. kujundas REE ümber REL-iks ning oli aastaid REL juhatuse esimees, hiljem REL auliige. 
Ta oli üks Baltimaade iseseisvuse toetuseks korraldatud Stockholmi esmaspäevamiitingute algatajaid. 
Ta oli muu hulgas konsultatsioonifirma Kreab asedirektor ja Rootsi alkoholitootja Vin & Sprit AB asepresident ning Pernod-Ricard Grupi asepresident ühiskonnasuhete alal.

Isiklikku

Tema isa oli arst Friedrich Luksep (1920–2013).
Habarovski krai

Haldusjaotus

Habarovski krai koosseisus on kaks linnaringkonda ja 17 rajooni. Oblastis on 236 munitsipaalmoodustist, neist 29 linnalist ja 188 maa-asundust.
Ataste mõis

Ataste mõis (saksa keeles Alexanderhof) oli Aruküla mõisa kõrvalmõis Peetri kihelkonnas Järvamaal. Nüüdisajal jääb mõis Järva maakonda Järva valda.
Oskar Klein

Oskar Klein (15. september 1894 Stockholm –5. veebruar 1977 Danderydi vald) oli rootsi füüsikateoreetik.
Ta oli Stockholmi Ülikooli professor. Ta andis panuse Kaluza-Kleini teooriasse. Oma töös 1926. aastal näitas ta, et Theodor Kaluza puhtalt matemaatiline idee, et ruum enam kui kolme dimensiooniga omab füüsikalist sisu, eeldades, et aegruumi "ülearuse" viienda mõõtme võib kompaktifitseerida. Kaluza-Kleini teooria ideed leidsid rakendust ja arendati edasi stringiteoorias.
Klein on ka Schrödingeri võrrandi relativistliku versiooni Kleini-Gordoni võrrandi loojaid (1927).
1965. aastal esitas ta koos Hannes Alfvéniga Suure Paugu teooriale alternatiivse kosmoloogilise mudeli (Alfvéni-Kleini kosmoloogia).

Töökäik

1910. aastal võttis Svante Arrhenius ta enda juurde tööle Nobeli instituuti. 1912. aastal avaldas ta oma esimese teadusartikli. Pärast sõda jätkas ta koostööd Arrheniusega füüsikalise keemia valdkonnas. Aastatel 1917–1921 töötas ta Kopenhaageni Ülikoolis Niels Bohri juures. Doktorikraadi sai ta 1921. aastal Stockholms högskolas (praegu Stockholmi Ülikool). Aastatel 1923–1925 töötas ta Michigani Ülikoolis õppejõuna, 1926. aastast dotsendina Lundi Ülikoolis. 1930. aastal sai ta professuuri Stockholms högskolas (sai ülikooli staatuse 1960. aastal). Oskar Klein emeriteerus 1962. aastal.

Mälestuse jäädvustamine

Tema auks annab Stockholmi Ülikool välja Oskar Kleini medalit.

Isiklikku

Tema vend etnoloog Ernst Klein uuris 1923. aastal rannarootslasi Ruhnul.
Arved Viirlaid

Arved Viirlaid (Arved Neumann; 11. aprill 1922 Padise vald, Harjumaa – 21. juuni 2015 Mount Forest, Ontario, Kanada) oli eesti kirjanik.

Elulugu

Arved Viirlaid sündis 1922. aastal Harjumaal taluniku pojana. Ta õppis aastatel 1937–1941 Tallinna Kunsttööstuskoolis. Töötas Eesti Kirjastuse Ühisuse tehnilise toimetajana. 1941. aastal liitus metsavendadega ja osales Suvesõjas. Aastatel 1943–1944 sõdis vabatahtlikuna Soome armee eesti üksuse (jalaväerügemendi JR 200) koosseisus ning naasis augustis 1944 Eestisse, kus võitles 20. Eesti Relva-SS diviisis. Oktoobri lõpus 1944 põgenes paadiga Soome, sealt kohe edasi Rootsi. Pärast sõda elas lühikest aega Rootsis, aastatel 1945–1953 Inglismaal, kus valmistus luuretegevuseks Nõukogude tagalas, ning aastast 1953 Kanadas. Pikka aega oli Viirlaid Eesti PEN-klubi esimees. Ta oli välismaise EKL-i liige aastast 1950, Rahvusliku Välisvõitluse Nõukogu, Eestlaste Kesknõukogu Kanadas ja Eesti Ohvitseride Kogu Kanadas liige. 
Aastatel 1954, 1979, 1981 ja 1992 pälvis Viirlaid Henrik Visnapuu kirjandusauhinna. Aastal 1990 sai ta Virumaa kirjandusauhinna teose "Märgitud eest.
1997. aastal määras president Lennart Meri talle Riigivapi III klassi teenetemärgi, kuid talle omase radikaalsusega keeldus kirjanik seda vastu võtmast.

Looming

Arved Viirlaid alustas luuletajana. Tema esimestes luulekogudes on olulisel kohal sõja-aastate ja pagulaselu kajastused ning armastusteema. Tuntuks sai Arved Viirlaid proosakirjanikuna. Tema looming on kantud ühest eetilisest põhimõttest: rääkida maailmale tõtt sellest, mis toimus Eestis Teise maailmasõja ajal ning pärast seda. Romaanides kujutas Viirlaid sõjasündmusi Eestimaal, metsavendlust, nõukogude vangilaagrite tegelikkust ja pagulasühiskonna eluprobleeme.
Delirium Brothers

Delirium Brothers on Eesti punkansambel.

Ajalugu

Ansambli tuumiku moodustavad kaks lauljat ja laulukirjutajat, kes kasutavad pseudonüüme Rott ja Jõehobu. Instrumentalistidest on kaasa löönud tavaliselt J.M.K.E. liige Villu Tamme, tollane Kurjami ja hilisem J.M.K.E. liige Reimo Va ning hilisem ansamblite Itk ja Nitrous liige Arx. Ansambli algusaeg on suhteliselt määramatu, esimesed kontserdid täiskoosseisulise bändina anti 1997. aastal, ent Rott ja Jõehobu kasutasid endid akustiliste kitarridega saatva duona Delirium Brothersi nime juba varem.
Delirium Brothersi tuntuim lugu on Allan Vainola ja Andres Aule kirjutatud "Maailm lõpeb maikuus", mis salvestati 1997. aastal Mätta Fondi kogumikkasseti "25 kuldset lööklaulu" jaoks koos omaloomingulise looga "Rootsi vangla". Instrumentaalpartiid mängisid sisse Villu Tamme ja Alar Tomson.
Ansambel Vennaskond salvestas oma variandi loost "Maailm lõpeb maikuus" 2001. aastal ilmunud albumi "News From Nowhere" jaoks.
Delirium Brothers pole kunagi ametlikult laiali läinud ning on loonud järjepidevalt uusi laule, ent kontsert- ja salvestustegevus on erinevatel põhjustel alates 2000. aastate algusest soiku jäänud.
Juhan Leinberg

Juhan Leinberg, tuntud ka kui prohvet Maltsvet, (26. november (vkj 14. november) 1812 Liusvere – 28. august (16. august) 1885 Pruuna) oli eesti karismaatiline usutegelane, maltsvetlaste usuliikumise rajaja ja juht.

Varane elukäik

Juhan Leinberg sündis Järvamaal Norra mõisa Liusvere küla Käni-Hansu talus usklike vanemate pojana. Tema haridus piirdus koduõpetuse ja külakooliga.
Noore mehena siirdus ta Järva-Jaani Einmanni mõisa, kus asus pidama Maltsveti talu, mille järgi sai ka hilisemaks eluks püsima jäänud hüüdnime Maltsveti Juhan. Hea ärivaistuga mehena vahetas ta mitu korda ametit, töötades Amblast Jõelähtmeni möldri, kõrtsmiku ja hobuseparisnikuna. 1848. aastal asus Juhan Leinberg Tallinna, kus ostis kaks maja Tartu maanteel Torupilli kõrtsi lähedal. Järgmised neli aastat oli ta Tiigiveski möldri jahupoes müüja.

Usuline ärkamine

1852. aastal külmetushaiguse tagahärjel ägeda jooksvahaigusega tõvevoodisse jäänud Leinberg andis tõotuse paranemise järel äritegevusest loobuda ja hoopis pühakirja õpetama hakata. 1854. aastal müüs ta oma majad Tallinnas ja naasis Järvamaale, kus hakkas mitmel pool palvetunde pidama. Ta jäi elama Paidesse, kuid liikus ringi Ambla, Koeru, Järva-Jaani ja Järva-Madise kihelkondades, kus kutsus inimesi üles meeleparandusele enne peatselt saabuvat viimset kohtupäeva.

Hilisem elu

Umbes 1867 ostis Leinberg Paidesse maja. Ta pidas Kirna vallas ka talu ning kauples kariloomade ja viljaga. Ehkki karismaatilise prohvetina Leinberg enam ei esinenud, oli ta usulembelise jutlustajana tuntud ka hiljem. Elu viimased kolm aastat elas Juhan Leinberg Ambla kihelkonnas Pruunal. Ta on maetud Paide Reopalu kalmistule.

Prohvet Maltsvet kirjanduses ja kunstis

Juhan Leinberg on Eduard Vilde ajaloolise romaani "Prohvet Maltsvet" (1905–1908) prototüüp. Romaanil põhinevad raadiokuuldemäng "Prohvet Maltsvet" (1965) ja Eesti Draamateatri samanimenline etendus (1984).
1896-klassi hüdrograafialaev

Ajalugu

Laevu valmistati Nõukogude Liidus aastail 1964–1977 üle 100 eksemplari, sealhulgas ekspordiks vähemalt 13. Hiljem on mõned laevad jäänud endise Nõukogude Liidu aladel iseseisvunud riikidele. Algul nimetati neid ka "hüdrograafia mõõdistuspaatideks" (GMB). Paljud laevad on tänaseks kas maha kantud, antud üle mereklubidele või läinud erakätesse. Siiski on suur osa veel kasutuses.
Laevu on kasutatud peamiselt poilaevadena, kuid vähesel määral ka muudes ülesannetes. Kaks laeva ehitati spetsiaalselt ahtrisse pikendatud tekiehitisega kasutamiseks õppelaevana (1896U).

Kirjeldus

Laeva otstarbekas maksimaalne veeväljasurve on 125 t ning see on mõeldud töödeks sadamais, reidil ja jõesuudmetes. Merekõlblikkus on piiratud kuni 5-pallise tuulega. Laeva kere jaguneb 5 veekindlaks sektsiooniks, millest ükskõik millise uputamisel säilib ujuvus. Ökonoomne kiirus on umbes 10 sõlme. Laeval on 2 laadruumi ja lisaks võimalus paigutada tekile kuni 20 t lasti. Vöörikraana tõstejõud on kuni 0,9 t, ahtrikraanal 1,5 t. Üldjuhul laeval pardarelva pole, kuid vähemalt eksporditud laevadele on neid paigaldatud.

Eestis

Nõukogude Liidu Sõjamerelaevastiku hüdrograafiateenistus kasutas selle klassi laevu töödeks rannavetes. 1994. aastal sai Eesti Veeteede Amet lahkuvatelt Vene asutustelt enda käsutusse kaks sellist laeva. Need said nimeks EVA 309 ja EVA 310 ning olid mitme aasta jooksul kasutusel poilaevadena. Hiljem kanti need seoses moodsamate laevade saabumisega maha. Vähemalt üks algselt 1896-klassi hüdrograafialaev on praegugi Eesti lipu all.